钦定古今图书集成/明伦汇编/闺媛典/第038卷 > 皇清二 > 王氏女
## 钦定古今图书集成/明伦汇编/闺媛典/第038卷 > 皇清二 > 王氏女

按《海宁县志》：“王氏女，名敬姑，盛墩里人，诸生王廷璧女孙。祖母陆氏，少寡而失明，敬姑依侍祖母，年甫七龄，祖母口授《孝经》《女诫》，应口成诵。父诸生佩兰，贫而舌耕，敬姑即尽瘁纺织，以佐不给，使父无内顾忧。大母患病，衣不解带者累月。先是许字屠姓，至年十九，媒氏纳币请期，以祖孙相依之故，毅然却之。迨二十” 二岁，复请，方痛。大母之亡，而母张亦以哀思成疾，侍奉乏人，复却之。越二年，力欲迎娶，又值母病危笃，乃剪发，辞曰：“俟发长，乃可加笄。” 庚午春，母病益甚，姑潜割臂肉奉母而痊，人不知之。至五月，母又病，复割以进。天暑衣单，稍露割痕，母心窃疑，呼之同寝，乘其熟睡而瞷之，见左臂有旧痂，右有新血。母遂大惊，告佩兰及子女，而邻里始相闻矣。逾年正月，母没，女凭棺泣血，父以悲悼，沈痾顿发。女又割臂罔效，傍徨无计，私祷家祠，誓以身代。整衣裳，赴舍北投水中，水浅不能没胫，猛以头抢泥中而死，年二十有五。巡抚张鹏翮具题旌表。